መንግሥት የትራንስፖርት አቅርቦቱ ላይ አማራጮችን ማየት እንደሚገባው ተጠቆመ
አዲስ አበባ፡- መንግሥት የትራንስፖርት አቅርቦት ላይ የተሻለ አማራጮች ካሉ ማየት እንደሚገባው የኢትዮጵያ ሕዝብ ዕንባ ጠባቂ ተቋም አስታወቀ፡፡
ተቋሙ የኮሮና ቫይረስ ወረርሽኝን የመከላከል ተግባራትን እና የአስቸኳይ ጊዜ አዋጅ አፈፃፀምን በተመለከተ ለኢትዮጵያ ፕሬስ ድርጅት በላከው መግለጫ እንዳስታወቀው፣ መንግሥት የትራንስፖርት አቅርቦት ላይ የተሻለ አማራጮችን በመለየት መስራት እንደሚገባው ገልጿል፡፡ 
የትራንስፖርት ወጪ ተጠቃሚው ኅብረተሰብ እንዲጋራው በመደረጉ የዕለት ጉርሳቸውን ተንቀሳቅሰው ለመሙላት የግድ በሚላቸው የኅብረተሰብ ክፍሎች ላይ ጫና መፍጠሩን በመግለጫው አመልክቷል፡፡ 
በሁሉም ክልሎች እና በሁለቱም የከተማ አስተዳደሮች የትራንስፖርት አቅርቦቱ ከፍላጎቱ ጋር ያለመጣጣም እና ቅሬታ የፈጠረ መሆኑን የጠቆመው መግለጫው ይህን በመመልከት መንግሥት የተሻለ አማራጭ መፍትሄ ሊፈልግ ይገባልም ብሏል፡፡
ተቋሙ በሁሉም ክልሎች የሚገኙ የዩኒቨርሲቲ ተማሪዎች በኦንላይን ወይም በሌላ ዘዴ በመጠቀም የሚሰጣቸው ትምህርት ባለመኖሩ የከፍተኛ ትምህርት ተማሪዎች አንድ አካባቢ የመሰባሰብ ዝንባሌ እና መዘናጋት እየታየ በመሆኑ ለዚህም መፍትሄዎችን መፈለግ እንደሚገባ ጠቁሟል፡፡
በአዲስ አበባ ፓስታ፣ ማካሮኒ፣ ጤፍ፣ ስንዴ፣ ዘይት፣ ስኳር መሰል ለኅብረተሰቡ የሚቀርቡ የኢንዱስትሪና የግብርና ምርቶች በሚፈለገው መጠን አቅርቦቱ አለመኖሩ እንዲሁም በመናኸሪያ አገልግሎት አሰጣጥና ከመናኸሪያ ውጪ በአንዳንድ አሽከርካሪዎች ላይ የበሽታውን ስርጭት የሚያስፋፉ ሕገ-ወጥ ድርጊቶች ከቅንጅታዊ አሠራር አንፃር በክፍተት መታየታቸው፣ ትርፍ መጫን፣ ከታሪፍ በላይ ማስከፈል፣ ከመናኸሪያ ውጪ መጫን፣ ያለመንጃ ፈቃድ ማሽከርከር፣ ያለ መስመር መጫን የበሽታ መከላከሉን በሚመለከት የታዩ ክፍተቶች መሆናቸውን በመግለፅ ሊታሰብበት እንደሚገባ በመግለጫው ተመላክቷል፡፡
በሽታን ከመከላከል አንፃር ክፍተቶች ቢኖሩም በተለያየ ደረጃ በፌዴራል በክልል መንግሥታትና በከተማ አስተዳደሮች የኮሮና ቫይረስን ለመከላከል የተወሰደውን እርምጃ ኃላፊነት የተሞላበት ተግባር መሆኑን ተቋሙ እውቅና ሰጥቷል፡፡
አዲስ ዘመን ግንቦት 5/2012ዳግማዊት ግርማ